## Odluka o načinu ostvarivanja prava na oslobađanje od plaćanja dijela troškova zdravstvene zaštite iz osnovnog zdravstvenog osiguranja te sadržaju i obliku potvrde kojom se to pravo dokazuje

### NN 44/2002 (25.4.2002.), Odluka o načinu ostvarivanja prava na oslobađanje od plaćanja dijela troškova zdravstvene zaštite iz osnovnog zdravstvenog osiguranja te sadržaju i obliku potvrde kojom se to pravo dokazuje

# HRVATSKI ZAVOD ZA ZDRAVSTVENO OSIGURANJE

903

Na osnovi članka 94. stavke 1. podstavke 13. Zakona o zdravstvenom
osiguranju (»Narodne novine«, broj 94/01.), članka 15. Zakona o oslobađanju od
plaćanja dijela troškova zdravstvene zaštite (»Narodne novine«, broj 32/02.) i članka
19. Statuta Hr­vat­skog zavoda za zdravstveno osiguranje (»Narodne novine«,
broj 16/02. i 24/02.), Upravno vijeće Hrvatskog zavoda za zdravstveno
osiguranje na 6. sjednici održanoj 17. travnja 2002. godine, donijelo je

## ODLUKU

### o naČinu ostvarivanja prava na oslobaĐanje od plaĆanja dijela troŠkova zdravstvene zaŠtite iz osnovnog zdravstvenog osiguranja te sadrŽaju i obliku potvrde kojom se to pravo dokazuje

Članak 1.

Ovom Odlukom propisuje se način
ostvarivanja prava osiguranih osoba Hrvatskog zavoda za zdravstveno osiguranje
(u daljnjem tekstu: Zavod) na oslobađanje od plaćanja razlike do pune
vrijednosti prava na zdravstvenu zaštitu iz osnovnog zdravstvenog osiguranja (u
daljnjem tekstu: participacija) propisanih člankom 17. stavkom 2. točkama 2. do
6. Zakona o zdravstvenom osiguranju (u daljnjem tekstu: Zakon), odnosno drugim
propisom, te oblik i sadržaj potvrde kojom se dokazuje pravo na oslobađanje od
plaćanja participacije.

Članak 2.

Pravo na oslobađanje od plaćanja
participacije ostvaruju osigurane osobe Zavoda iz članka 18. stavke 4. podstavke
2. i 3. Zakona i to kako slijedi:

– osobe s invaliditetom i druge osobe kojima se priznaje pomoć druge
osobe u obavljanju većine ili svih životnih funkcija prema posebnim propisima

– osobe koje imaju najmanje
80% tjelesnog oštećenja prema propisima o mirovinskom osiguranju, odnosno prema
Zakonu o pravima hrvatskih branitelja iz Domovinskog rata i članova njihovih
obitelji i prema drugim posebnim propisima

– tjelesno hendikepirane
osobe

– hrvatski ratni vojni
invalidi iz Domovinskog rata čije je oštećenje organizma posljedica ranjavanja
u Domovinskom ratu.

Osigurane osobe Zavoda iz
stavke 1. ovog članka pravo na oslobađanje od plaćanja participacije ostvaruju
na osnovi rješenja Hrvatskog zavoda za mirovinsko osiguranje, Ministarstva
hrvat­skih branitelja iz Domovinskog rata, Centra za socijalnu skrb, odnosno
rješenjem drugog nadležnog tijela.

Članak 3.

Osigurane osobe Zavoda iz članka
18. stavke 4. podstavke 4. Zakona koje ostvaruju pravo na oslobađanje od plaćanja
participacije u skladu s uvjetima iz Zakona o oslobađanju od plaćanja dijela
troškova zdravstvene zaštite (u daljnjem tekstu: Zakon o oslobađanju) dokazuju
visinu ukupnog prihoda ostvarenog u prethodnoj kalendarskoj godini, iskazanog
po članu obitelji, na osnovi sljedećih dokaza:

– o visini plaće ostvarene
kod poslodavca za rad u tuzemstvu i inozemstvu – potvrdom ovjerenom od
poslodavca

– o visini mirovine ostvarene
u Republici Hrvatskoj – potvrdom Hrvatskog zavoda za mirovinsko osiguranje

– o visini mirovine ostvarene
u inozemstvu – potvrdom poslovne banke putem koje se mirovina transferira

– o visini dohotka od obrtničke
djelatnosti, slobodnih zanimanja, poljoprivrede i šumarstva i drugih
samostalnih djelatnosti, dohotka od zakupnina i najamnina, dohotka od
iznajmljivanja postelja, soba i apartmana putnicima i turistima, dohotka od
vremenski ograničenog ustupa autorskih prava, prava industrijskog vlasništva i
drugih imovinskih prava, dohotka od otuđenja i davanja na korištenje nekretnina
i imovinskih prava, dohotka od dividenda i udjela u dobiti i kamata te dohotka
po osnovi osiguranja života i dobrovoljnoga mirovinskog osiguranja – potvrdom o
ostvarenom dohotku Porezne uprave

– o visini naknade zbog
nezaposlenosti – potvrdom Hrvat­skog zavoda za zapošljavanje

– o visini primitaka
ostvarenih prema propisima o socijalnoj skrbi – potvrdom Centra za socijalni
rad

– o visini drugih primitaka
ostvarenih prema propisima: o mirovinskom osiguranju, o pravima hrvatskih
branitelja iz Domovinskog rata i članova njihovih obitelji i o zaštiti vojnih i
civilnih invalida rata – potvrdom nadležnog tijela.

Visinu ostvarenih prihoda od
naknade za vrijeme bolovanja kao i za vrijeme korištenja prava na porodni
dopust, utvrđuje Zavod na osnovi svojih evidencija.

Članak 4.

Osiguranikom umirovljenikom –
samcem iz članka 2. stavke 2. Zakona o oslobađanju smatra se osiguranik Zavoda
– umirovljenik koji nema članova obitelji u smislu članka 6. istog Zakona.

Članak 5.

Članovima obitelji
osiguranika Zavoda iz članka 6. Zakona (osim bračnog i izvanbračnog druga)
smatraju se osigurane osobe Zavoda kojima je status osigurane osobe utvrđen po
nosiocu zdravstvenog osiguranja – podnositelju zahtjeva za oslobađanje od plaćanja
participacije ili po njegovom bračnom ili izvanbračnom drugu.

Svojstvo člana obitelji
osigurana osoba Zavoda dokazuje iskaznicom zdravstveno osigurane osobe, odnosno
za bračnog ili izvanbračnog druga koji nisu zdravstveno osigurani kao članovi
obitelji podnositelja zahtjeva – izvatkom iz matične knjige vjenčanih, odnosno
za izvanbračnog druga dokazom iz članka 12. Pravilnika o pravima, uvjetima i načinu
ostvarivanja prava iz osnovnog zdravstvenog osiguranja.

Osigurana osoba Zavoda koja
nema članove obitelji iz članka 6. Zakona, koji bi se u skladu sa Zakonom o
oslobađanju uzimali u obzir prilikom utvrđivanja ukupnog prihodovnog cenzusa,
navedenu činjenicu dokazuje izvatkom iz matične knjige rođenih, sudskom odlukom
o rastavi braka, odnosno izvatkom iz matične knjige umrlih za bračnog, odnosno
izvanbračnog druga.

Članak 6.

Osigurana osoba Zavoda
podnosi zahtjev za oslobađanje od plaćanja participacije, u pravilu, područnom
uredu Zavoda nadležnom prema mjestu njezinog prebivališta.

Osigurana osoba – podnosilac
zahtjeva obvezna je za sebe i sve članove svoje obitelji uz zahtjev priložiti i
dokaze propisane Zakonom o oslobađanju, odnosno ovom Odlukom.

Članak 7.

O pravu na oslobađanje od plaćanja
participacije područni ured Zavoda odlučuje istodobno za podnositelja zahtjeva
i članove njegove obitelji.

O pravu iz stavke 1. ovog članka
područni ured Zavoda odlučuje, u pravilu, bez donošenja rješenja.

Na pisani zahtjev osigurane
osobe područni ured Zavoda obvezan je donijeti rješenje.

Osigurana osoba Zavoda ima
pravo podnijeti žalbu na rješenje iz stavke 3. ovog članka Direkciji Zavoda.

Članak 8.

Osiguranoj osobi Zavoda za
koju se utvrdi da ispunjava uvjete za ostvarivanje prava na oslobađanje od plaćanja
participacije, područni ured Zavoda izdaje posebnu potvrdu.

Potvrda iz stavke 1. ovog članka
veličine je 85,6x53,98 mm izrađena od bijelog tvrdog papira, čiji je sadržaj i
oblik otiskan uz ovu Odluku i čini njezin sastavni dio.

Potvrda iz stavke 1. ovog članka
vrijedi samo uz iskaznicu zdravstveno osigurane osobe Zavoda.

Članak 9.

Osigurana osoba Zavoda za
koju je Zavod utvrdio da ispu­njava sve propisane uvjete za ostvarivanje prava
na oslobađanje od plaćanja participacije, stječe to pravo danom podnošenja zah­tjeva,
uz uvjet da je uz zahtjev priložila i svu potrebnu dokumentaciju.

Članak 10.

Potvrda iz članka 8. ove Odluke izdaje se osiguranoj osobi Zavoda koja
ispunjava uvjete iz članka 9. ove Odluke na rok od jedne godine i vrijedi do
datuma navedenog na potvrdi.

Članak 11.

Potvrda iz članka 8. ove Odluke izdaje se osiguranoj osobi Zavoda iz članka
18. stavke 4. podstavke 2. i 3. Zakona trajno.

Članak 12.

Osigurane osobe Zavoda – djeca do 18. godine života pravo na oslobađanje
od plaćanja participacije dokazuju iskaznicom zdravstveno osigurane osobe
Zavoda (u daljnjem tekstu: iskaznica).

Članak 13.

Osiguranici Zavoda iz članka 18. stavke 2. i 3. Zakona pravo na oslobađanje
od plaćanja participacije dokazuju posebnom potvrdom iz članka 8. ove Odluke, a
koja im se izdaje na osnovi utvrđenog statusa osiguranika Zavoda, a što
dokazuju ovjerenom kopijom prijave na osnovno zdravstveno osiguranje, odnosno
iskaznicom.

Članak 14.

Sve osigurane osobe Zavoda
koje nisu oslobođene plaćanja od participacije, odnosno koje nisu sa Zavodom
sklopile ugovor o dopunskom zdravstvenom osiguranju, obvezne su snositi razliku
do pune vrijednosti prava na zdravstvenu zaštitu iz osnovnog zdravstvenog
osiguranja propisanu člankom 17. stavkom 2. toč­ka­ma 2. do 6. Zakona, odnosno
drugim propisom, osim osiguranih osoba Zavoda za koje prema odredbi članka 18.
stavke 2. i 3. Zakona ta sredstva osigurava Republika Hrvatska, odnosno jedinica
područne (regionalne) samouprave.

Članak 15.

Propisanu razliku do pune
vrijednosti prava na zdravstvenu zaštitu iz članka 14. ove Odluke naplaćuje
neposredno osiguranoj osobi Zavoda ugovorna zdravstvena ustanova, ugovorni
zdravstveni radnik privatne prakse, odnosno drugi ugovorni subjekt Zavoda, a u
slučaju korištenja zdravstvene zaštite u inozemstvu na osnovi općeg akta Zavoda
a u skladu s člankom 15. stavkom 1. točkom 7. Zakona, nadležno
diplomatsko-konzularno predstav­ništvo.

Ugovorna zdravstvena
ustanova, ugovorni zdravstveni radnik privatne prakse, odnosno drugi ugovorni
subjekt Zavoda obvezni su osiguranoj osobi Zavoda prilikom naplate
participacije iz stavka 1. ovog članka izdati potvrdu koja, ako općim aktom
Zavoda nije drukčije određeno, obvezno sadrži najmanje sljedeće podatke:

– naziv zdravstvene ustanove,
ugovornog zdravstvenog radnika privatne prakse, odnosno drugog ugovornog
subjekta Zavoda

– ime i prezime osigurane
osobe Zavoda,

– broj osigurane osobe

– naziv i šifru postupka

– datum pružene zdravstvene
zaštite

– naplaćeni iznos
participacije

– pečat, te potpis odgovorne
osobe.

Članak 16.

Osigurana osoba Zavoda koja
posjeduje važeću potvrdu iz članka 8. ove Odluke, a kojoj je prilikom korištenja
prava na zdravstvenu zaštitu iz osnovnog zdravstvenog osiguranja zdravstvena
ustanova, ugovorni zdravstveni radnik privatne prakse, odnosno drugi ugovorni
subjekt Zavoda neopravdano naplatio participaciju, ima pravo podnijeti Zavodu
zahtjev za povrat neopravdano naplaćenog iznosa.

O pravu iz stavke 1. ovog članka,
na osnovi zahtjeva osigurane osobe i priloženog orginalnog računa o plaćenoj
participaciji odlučuje rješenjem područni ured Zavoda iz članka 6. ove Odluke.

Članak 17.

Izabrani doktor primarne
zdravstvene zaštite, kao i doktor u službi hitne medicinske pomoći obvezan je
prilikom propisivanja lijeka na recept, odnosno izdavanja uputnice za
specijalističko-konzilijarnu i bolničku zdravstvenu zaštitu, na osnovi podataka
sadržanih u potvrdi iz članka 8. ove Odluke naznačiti na receptu, odnosno
uputnici da je osigurana osoba Zavoda oslobođena plaćanja participacije.

Članak 18.

Ugovorom između zdravstvene
ustanove, zdravstvenog radnika privatne prakse, odnosno drugog ugovornog
subjekta Zavoda određuju se međusobni odnosi u svezi s načinom obračuna i
evidentiranja sredstava ostvarenih naplatom participacije.

Članak 19.

Iznimno od članka 14. ove
Odluke osiguranim osobama Zavoda – dobrovoljnim davateljima krvi s više od 100
davanja i osiguranim osobama Zavoda – donatorima organa u korist osigurane
osobe Zavoda, ako nisu oslobođene plaćanja participacije po drugoj osnovi,
odnosno ako nisu sklopile ugovor o dopunskom zdravstvenom osiguranju, Zavod
osigurava plaćanje zdravstvenih usluga u 5% većem iznosu od propisane razlike
do pune vrijednosti prava iz članka 17. stavke 2. točke 2. do 6. Zakona.

Članak 20.

Osigurane osobe Zavoda pravo
iz članka 19. ove Odluke dokazuju potvrdom Hrvatskog crvenog križa o 100 i više
davanja krvi, odnosno potvrdom zdravstvene ustanove koja je izvršila eksplantaciju
organa.

Članak 21.

Osiguranoj osobi Zavoda iz članka
19. ove Odluke područni ured Zavoda iz članka 6. stavke 1. ove Odluke izdat će
posebnu potvrdu o pravu na oslobađanje od plaćanja dijela participacije.

Oblik i sadržaj potvrde iz
stavke 1. ovog članka propisat će direktor Zavoda.

Potvrda iz stavke 1. ovog članka
vrijedi trajno.

Članak 22.

 O izdanim potvrdama iz članka 8. i potvrdama iz članka 21. ove
Odluke Zavod vodi evidenciju u bazi podataka osiguranih osoba Zavoda.

Članak 23.

Stupanjem na snagu ove Odluke
prestaje važiti potvrda izdana u skladu s člankom 25. Odluke o sudjelovanju
osiguranih osoba u pokriću dijela troškova zdravstvene zaštite (»Narodne
novine« broj 33/97. – pročišćeni tekst, 79/97. i 65/01.), sa danom 30. lipnja
2002. godine.

Članak 24.

Ova Odluka stupa na snagu osmog dana nakon objave u »Narodnim novinama«.

Klasa:
025-04/02-01/66

Urbroj:
338-01-05-02-1

Zagreb, 17. travnja 2002.

Predsjednik
Upravnog vijeća Hrvatskog zavoda
za zdravstveno osiguranje
**doc. dr. sc. Nikica Gabrić,** v. r.

![](dodatni/358105.gif)

Odluka, NN 44/2002-903